במבט עצוב, מלא צער, על קורבנות אשר שילמו מחיר יקר על כך שניסו למצוא להם מחסה ובית קבוע, ועל המתנדב האמריקאי, אשר ניסה לעזור בידם, אך איבד את חייו. מראה הפצועים וההרוגים המובלים באלונקות זיעזע את נפשה הרכה של מרים. הנערה הרגישה לא יכלה לשאת את המראה, והיא פרצה בבכי חרישי. על פניו של צבי ניכרו כעס גדול ואכזבה, ואילו שושנה הביטה על המתרחש בפנים חתומות. שושנה הצעירה הביטה קדימה, היא הייתה אומנם הצעירה שבין האחים, אך המעשית שבהם. כעת ניסתה להעריך מתי וכיצד יסתיים המסע לארץ ישראל. "לכל היותר, נגורש כולנו אל האי קפריסין, ולאחר מספר חודשים נשוב לכאן, כך או כך" - אמרה את שחשבה בקול. לא רחוק מן האונייה, במימיו השקטים של נמל חיפה, אשר היוו ניגוד גמור לסערה שהתחוללה כאן אך לפני מספר שעות, ניתן היה להבחין מסיפון אוניית המעפילים החבולה, בשלוש ספינות נוספות העוגנות בסמוך: "אמפייר רויאל"  "ריינמד פארק" ו-"אושן ויגור", אשר המתינו למעפילים הבלתי רצויים בסבלנות אין קץ. כעת, לאחר פינוי הפצועים וההרוגים, החלו החיילים הבריטים לדחוק באלפי המעפילים עצמם באמצעות אלות, אשר לא היססו להשתמש בהן, והחלו לפנותם אל